โบรกฯอัพคำแนะนำ “ซื้อ” CHG เคาะเป้าใหม่ 2.44 บ. ชี้ครึ่งหลังปี 62 “ไฮซีซั่น” ดันกำไรโต
โบรกฯปรับเพิ่มคำแนะนำ "ซื้อ" หุ้น CHG เคาะเป้าใหม่ 2.44 บาท ชี้ครึ่งหลังปี 62 "ไฮซีซั่น" ดันกำไรโตแกร่ง
โบรกฯปรับเพิ่มคำแนะนำ "ซื้อ" หุ้น CHG เคาะเป้าใหม่ 2.44 บาท ชี้ครึ่งหลังปี 62 "ไฮซีซั่น" ดันกำไรโตแกร่ง
14 พ.ค. 2562

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์เกี่ยวกับหุ้น บริษัท โรงพยาบาลจุฬารัตน์ จำกัด (มหาชน) หรือ CHG โดยมีนักวิเคราะห์ปรับคำแนะนำเป็น “ซื้อ” จากเดิม “ถือ” พร้อมปรับเพิ่มราคาเป้าหมายมาที่ 2.44 บาท จากเดิม 2.30 บาท
ทั้งนี้ สะท้อนกับผลการดำเนินงานในช่วงไตรมาส 1/62 หลังบริษัทรายงานผลกำไรสุทธิที่ระดับ 179 ล้านบาท แม้จะลดลง 7.2% เมื่อเทียบกับช่วงเดียวกันของปีก่อน แต่ดีกว่าที่ตลาดและทางนักวิเคราะห์คาดการณ์ ซึ่งเป็นการฟื้นตัวของอัตรากำไรขั้นต้นเร็วกว่าที่คาด
ด้านนักวิเคราะห์ บล.เคทีบี (ประเทศไทย) ระบุว่า ขณะนี้ปรับคำแนะนำหุ้น CHG เป็น “ซื้อ” จากเดิม “ถือ” หลังรายงานกำไรสุทธิไตรมาส 1/62 ที่ 179 ล้านบาท (-7.2% จากปีก่อน, +61% จากไตรมาสก่อน) ดีกว่าที่ตลาดและทางฝ่ายคาด 11% และ 22% ตามลำดับ ซึ่งเริ่มเห็นการฟื้นตัวของอัตรากำไรขั้นต้นเร็วกว่าที่คาด
โดยไตรมาส 1/62 อัตรากำไรขั้นต้นอยู่ที่ 30.5% ขณะที่ไตรมาส 1/61 อยู่ที่ 34.1% และไตรมาส 4/61 อยู่ที่ 28.1% ฟื้นตัวเร็วกว่าที่คาด เนื่องจากรายได้ปรับตัวเพิ่มขึ้นมากกว่าคาด จึงปรับประมาณการกำไรปกติปี 62-63 ขึ้น 8% และ 5% ตามลำดับ เป็น 694 และ 779 ล้านบาท ตามลำดับ เติบโต 11.8% และ 12.3% เทียบกับช่วงเดียวกันของปีก่อนธตามลำดับ โดยปรับอัตรากำไรขั้นต้นขึ้น 1% จากประมาณการเดิม และปรับค่าใช้จ่ายลง เนื่องจากการเปิดโรงพยาบาลใหม่เมื่อปลายปีไม่ได้มีผลให้ค่าใช้จ่ายเพิ่มขึ้นมากอย่างที่เคยคาด
อย่างไรก็ตามในไตรมาส 2/62 จะเป็นช่วง Low season อาจเห็นการปรับตัวลงของกำไรปกติเทียบกับไตรมาสก่อน และจะกลับมาเติบโตเด่นอีกครั้งในช่วงครึ่งหลังของปี 2562 ซึ่งเป็นช่วง High season และฐานปีที่แล้วต่ำ
พร้อมกันนี้ ฝ่ายวิเคราะห์ปรับราคาเป้าหมายปี 2562 ขึ้นเป็น 2.44 บาท (วิธี DCF อิง WACC = 7.2%, Terminal growth = 3%) จากเดิม 2.30 บาท และปรับคำแนะนำขึ้นเป็น “ซื้อ” จากเดิม “ถือ” เนื่องจากเห็นการฟื้นตัวเร็วกว่าที่เคยคาดไว้ อีกทั้งปัจจุบัน Valuation ยังอยู่ในระดับต่ำที่ PER – 1SD และ underperform SET ในช่วง 3 เดือนที่ผ่านมา